## Pravilnik o izmjenama i dopunama Pravilnika o provedbi mjere 301. "Poboljšanje i razvoj ruralne infrastrukture" unutar IPARD programa

### NN 54/2011 (13.5.2011.), Pravilnik o izmjenama i dopunama Pravilnika o provedbi mjere 301. "Poboljšanje i razvoj ruralne infrastrukture" unutar IPARD programa

MINISTARSTVO POLJOPRIVREDE, RIBARSTVA I RURALNOG RAZVOJA

1184

Na temelju članka 1. i 4. Zakona o potvrđivanju Sporazuma između Vlade Republike Hrvatske i Komisije europskih zajednica o pravilima za suradnju u vezi s financijskom pomoći Europske komisije Republici Hrvatskoj i provedbe pomoći u okviru komponente V. (IPARD) Instrumenta pretpristupne pomoći (IPA) (»Narodne novine – Međunarodni ugovori«, broj 10/08), ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O PROVEDBI MJERE 301. »POBOLJŠANJE I RAZVOJ RURALNE INFRASTRUKTURE« UNUTAR IPARD PROGRAMA

Članak 1.

U Pravilniku o provedbi mjere 301. »Poboljšanje i razvoj ruralne infrastrukture« unutar IPARD programa (»Narodne novine« br. 61/10 i 127/10), članak 12. mijenja se i glasi:

»(1) Investicijska studija/poslovni plan treba biti izrađena u skladu s predloškom i pojašnjenjima u Prilogu III. ovoga Pravilnika (obrazac I-OEA-6).

(2) Ukoliko podnositelj posjeduje Investicijsku studiju/ poslovni plan ili neki drugi dokument odgovarajućeg sadržaja, koji je izrađen za potrebe banke u svrhu odobravanja kredita, a služi za ocjenu ekonomske održivosti ulaganja koja je osnova za dobivanje sredstava iz Mjere 301 IPARD programa, te ako isti dokument, pored ostalog, sadrži podatke navedene u obrascu I-OEA-6, bez obzira na poredak, takav dokument može biti prihvatljiv. Ukoliko navedeni dokument ne sadrži sve podatke u skladu s obrascem I-OEA-6, podaci i tablice koje nedostaju mogu se priložiti postojećem dokumentu.«

Članak 2.

Članak 20. mijenja se i glasi:

»(1) Nakon objave natječaja iz članka 19. ovoga Pravilnika, podnositelji dostavljaju prijavu zajedno s propisanom dokumentacijom u dva primjerka (original i preslika numeriranih stranica) na obrascu koji je sastavni dio ovoga Pravilnika (Prilog I.). Prijave se podnose isključivo preporučenom poštom s povratnicom na adresu objavljenu u natječaju.

(2) Pored navedene dokumentacije iz stavka 1. ovoga članka podnositelj će u zasebnoj omotnici dostaviti Dosje s natječajnom dokumentacijom u dva primjerka, u originalu i preslici te na CD-u, s naznakom na hrvatskom jeziku »Ne otvarati od strane pisarnice – za Odjel javne nabave« na omotnici. Podnositelj zajedno s Dosjeom s natječajnom dokumentacijom dostavlja Listu dokumenata. Listu dokumenata na web-stranici www.apprrr.hr objavljuje Agencija za plaćanja zajedno s natječajem.

(3) Prijave po objavljenom natječaju iz članka 19. ovoga Pravilnika obrađuju se po redoslijedu zaprimanja.

(4) Nepravovremene prijave neće se uzimati u obzir te će podnositelju u roku od 15 dana biti izdana Odluka o odbijanju prijave.

(5) Za nepotpune prijave Agencija za plaćanja će izdati Zahtjev za dopunu kojim će od podnositelja zahtijevati dostavljanje dodatne dokumentacije u roku od 7 dana od dana zaprimanja Zahtjeva za dopunu.

(6) Datumom podnošenja potpune prijave smatra se dan dostave sve zahtijevane dokumentacije.

(7) U slučaju potrebe, Agencija za plaćanja može Zahtjevom za obrazloženje/ispravak zahtijevati od podnositelja dodatne podatke potrebne za dovršetak obrade prijave. Podnositelj je dužan dostaviti tražene podatke preporučenom poštom u roku od 7 dana od dana zaprimanja Zahtjeva za obrazloženje/ispravak.

(8) U slučaju potrebe za obrazloženjem, ispravkom ili dopunom vezano uz dokumentaciju iz članka 20. stavka 2. ovoga Pravilnika, Agencija za plaćanja će izdati Zahtjev za obrazloženje /ispravak/dopunu.

(9) Podnositelj je dužan obrazloženje, ispravak ili dopunu natječajne dokumentacije dostaviti Agenciji za plaćanja u roku od 7 dana od dana primitka Zahtjeva iz stavka 8. ovoga članka.

(10) Nakon provjere kompletnosti prijava u administrativnoj kontroli, za sve potpune i pravovremene prijave bit će formirana rang lista prema kriterijima rangiranja, sukladno Tablici broj 1. iz ovoga stavka. Prioritet imaju ulaganja s većim brojem bodova.

Tablica 1: KRITERIJI RANGIRANJA

|  |  |  |
| --- | --- | --- |
| Kriteriji po sektorima | Bodovanje | Bodovi |
| Ulaganja u kanalizacijski sustav i sustav pročišćavanja otpadnih voda | Ako »da« onda 30 ako »ne« onda 0 | 30 |
| Ulaganja u toplane | Ako »da« onda 20 ako »ne« onda 0 | 20 |
| Ulaganja u protupožarne prosjeke s elementima šumske ceste | Ako »da« onda 15 ako »ne« onda 0 | 15 |
| Ulaganja u lokalne nerazvrstane ceste | Ako »da« onda 10 ako »ne« onda 0 | 10 |
| Dodatni kriteriji rangiranja u slučajevima kad ima više projekata za jedan sektor | | |
| Ulaganje se provodi na području s otežanim uvjetima gospodarenja (Pravilnik o područjima s težim uvjetima gospodarenja u poljoprivredi »Narodne novine« 44/11) | Ako »da« onda 20 ako »ne« onda 0 | 20 |
| Ulaganje je preporučio sufinancirani LAG | Ako »da« onda 30 ako »ne« onda 0 | 30 |
| Korisnik je općina | Ako »da« onda 20 ako »ne« onda 0 | 20 |
| UKUPNO |  | 100 |

(11) U slučaju kada dva ili više projekata imaju isti broj bodova, prednost će imati onaj s ranijim datumom podnošenja potpune prijave.

(12) Ako dva ili više projekata imaju isti broj bodova i isti datum i vrijeme podnošenja potpune prijave, Agencija za plaćanja će provesti postupak izvlačenja slučajnim odabirom u prisutnosti javnog bilježnika te će o provedenom postupku obavijestiti podnositelje pisanim putem.

(13) U slučaju kada se na temelju rang-liste utvrdi da unutar programa nema dovoljno sredstava za ugovaranje svih rangiranih projekata, odredit će se prag iznad kojeg će se nalaziti svi projekti za koje postoji dovoljno financijskih sredstava u programu.

(14) U slučaju kada se na temelju rang liste utvrdi da unutar programa ima dovoljno sredstava za ugovaranje svih rangiranih projekata, koji su nakon analize kompletnosti ocijenjeni kao prihvatljivi, proces rangiranja se u daljnjoj fazi obrade prijava neće primjenjivati.«

Članak 3.

Članak 22. mijenja se i glasi:

»(1) Podnositelj je obavezan dostaviti Agenciji za plaćanja Plan nabave unutar 5 dana od potpisivanja Memoranduma.

(2) Podnositelj/Korisnik je dužan provesti postupak javne nabave za nabavu usluga, roba i radova sukladno procedurama opisanim u Praktičnom vodiču kroz procedure ugovaranja pomoći EU trećim zemljama (u daljnjem tekstu PRAG) koji objavljuje Europska Komisija za provedbu vanjskih aktivnosti. Za pravilno provođenje postupka javne nabave, podnositelj/Korisnik je u obvezi koristiti standardne dokumente na engleskom jeziku koji čine prilog PRAG-a, i mogu se preuzeti na sljedećoj stranici: http://ec.europa.eu/europeaid/work/procedures/implementation/index\_en.htm.

(3) Podnositelj/Korisnik je u obvezi koristiti obrasce pripremljene i objavljene od strane Europske komisije. Podnositelj/Korisnik je u obvezi koristiti obrasce koji su na snazi u vrijeme pokretanja postupka javne nabave.

(4) Dokumenti navedeni u stavku 3. ovoga članka bit će objavljeni na službenim stranicama Agencije za plaćanja u trenutku objave natječaja, ali isključivo u informativne svrhe.

(5) Ako je odstupanje od obrazaca potrebno u posebnim okolnostima, Podnositelj/Korisnik mora tražiti derogaciju od Agencije za plaćanja.

(6) Agencija za plaćanja obavlja prethodnu kontrolu Dosjea s natječajnom dokumentacijom, pojašnjenja Obavijesti o nabavi i Dosjea natječaja, ispravka Obavijesti o nabavi i Dosjea natječaja, postupka otvaranja i ocjenjivanja ponuda, Obavijesti o užem izboru, Izvještaja o otvaranju, Izvještaja o ocjenjivanju ponuda, Dosjea ugovora, Obavijesti o dodjeli ugovora, Obavijesti o poništenju natječajne procedure, Izvještaja o pregovaranju i izmjene Ugovora. Agencija za plaćanja odobrava i prijedlog članova Ocjenjivačkog odbora za otvaranje i ocjenjivanje ponuda (u daljnjem tekstu: Ocjenjivački odbor).

(7) Predstavnici Agencije za plaćanja moraju sudjelovati kao promatrači na sjednicama Ocjenjivačkog odbora.

(8) Nakon izvršene kontrole pojašnjenja Obavijesti o nabavi i Dosjea natječaja, ispravka Obavijesti o nabavi i Dosjea natječaja, sastava Ocjenjivačkog odbora, postupka otvaranja i ocjenjivanja ponuda, Obavijesti o užem izboru, Izvještaja o otvaranju, Izvještaja o ocjenjivanju ponuda, Dosjea ugovora, Obavijesti o dodjeli ugovora, Obavijesti o poništenju natječajne procedure, Izvještaja o pregovaranju Agencija za plaćanja će izdati Pismo odobrenja.

(9) U roku od 8 dana od zaprimanja Pisma odobrenja za Izvještaj o otvaranju ponuda i Izvještaj o ocjenjivanju podnositelj je dužan preporučenom poštom Agenciji za plaćanja dostaviti popunjen, potpisan i ovjeren obrazac I-OOP- 15.3 – Lista izdataka za Mjeru 301 koji je Prilog X. ovoga Pravilnika.

(10) U slučaju potrebe za obrazloženjem/ispravkom obrasca I-OOP-15.3 – Liste izdataka za Mjeru 301, postupat će se sukladno odredbama članka 20. stavka 7. ovoga Pravilnika.

(11) U slučaju potrebe za obrazloženjem, ispravkom ili dopunom vezano uz dokumentaciju iz stavka 6. ovoga članka, Agencija za plaćanja će izdati Zahtjev za obrazloženje/ispravak/dopunu.

(12) Podnositelj/Korisnik je dužan obrazloženje, ispravak ili dopunu natječajne dokumentacije iz stavka 6. ovoga članka, dostaviti Agenciji za plaćanja u roku od 7 dana od dana primitka Zahtjeva iz stavka 11. ovoga članka.

(13) Ako Podnositelj/Korisnik ne postupi po Zahtjevu iz stavka 11. ovoga članka, osim u slučaju kontrole dokumentacije iz članka 20. stavak 2. ovog Pravilnika, Agencija za plaćanja će izdati Pismo neodobrenja. U slučaju kad zaprimljena pojašnjenja/izmjene Obavijesti o nabavi i/ili Dosjea natječaja nisu dovoljno jasna, Agencija za plaćanja će kontaktirati Podnositelja faksom ili na drugi način u pisanoj formi radi osiguranja dodatnih pojašnjenja/izmjena. Ukoliko Podnositelj ne dostavi dodatna pojašnjenja/izmjene iz ovoga stavka, Agencija za plaćanja će izdati Pismo neodobrenja.

(14) U slučaju kad podnositelj provodi pregovarački postupak s najmanje tri ponuditelja i u slučaju izravne pogodbe, Agencija za plaćanja izvršit će provjeru tržišnih cijena.

(15) U slučaju da cijena iz ponude nije u skladu s tržišnom cijenom, Agencija za plaćanja će od podnositelja zatražiti objašnjenje vezano uz odabir gospodarskih subjekata kojima je dostavio poziv da dostave ponudu.

(16) Ukoliko Agencija za plaćanja usvoji obrazloženje podnositelja, izdat će Pismo odobrenja vezano uz Izvještaj o otvaranju i ocjenjivanju ponuda.

(17) Ukoliko Agencija za plaćanja ne usvoji obrazloženje podnositelja, izdat će Pismo neodobrenja vezano uz Izvještaj o otvaranju i ocjenjivanju ponuda kojim se od podnositelja zahtijeva poništenje postupka javne nabave te ponovno pokretanje istog, uz prethodno dostavljanje Dosjea s natječajnom dokumentacijom Agenciji za plaćanja.

(18) Ukoliko po ponovljenom postupku javne nabave, Agencija za plaćanja izda Pismo neodobrenja vezano uz Izvještaj o otvaranju i ocjenjivanju ponuda, prijava će se odbiti.

(19) Korisnik je dužan, svu dokumentaciju vezanu uz provedbu postupka javne nabave čuvati najmanje 7 godina od poravnanja računa/zadnjeg plaćanja.

(20) Korisnik je u obvezi potpisati ugovor s uspješnim ponuditeljem u roku od 150 dana od krajnjeg roka za podnošenje ponuda.

(21) Nakon zaključenja IPARD Ugovora, a prije isteka roka iz stavka 20. ovoga članka, Korisnik je u obvezi dostaviti unutar 3 dana od dana potpisivanja IPARD Ugovora u Agenciju za plaćanja Dosje ugovora na odobrenje.

(22) Korisnik je dužan potpisati i datirati sva tri primjerka izvornika Ugovora te parafirati sve stranice Posebnih uvjeta ugovora. Ako Korisnik ne dostavi Dosje ugovora u navedenim rokovima, Agencija za plaćanja će dopisom od Korisnika zahtijevati obrazloženje o razlozima nedostavljanja.

(23) Korisnik je u obvezi dostaviti Dosje ugovora u roku od 7 dana od dana zaprimanja zahtjeva za obrazloženje ili u istom periodu dostaviti obrazloženje o razlozima nedostavljanja. Ako Korisnik ne postupi prema zaprimljenom zahtjevu, Agencija za plaćanja će raskinuti IPARD Ugovor.

(24) Nakon izvršene obveze Korisnika iz stavka 22. ovoga članka, Agencija za plaćanja će nakon izvršene obrade vratiti Korisniku tri primjerka uvezanog Ugovora koje Korisnik namjerava zaključiti s uspješnim ponuditeljem.

(25) Korisnik je u obvezi tri primjerka Ugovora dostaviti uspješnom ponuditelju koji je u obvezi u roku od 30 dana vratiti dva potpisana primjerka Korisniku.

(26) Korisnik je u obvezi jedan primjerak Ugovora potpisan od obiju ugovornih strana dostaviti u Agenciju za plaćanja.

(27) Ugovor potpisan s izvođačem mora biti dostavljen u Agenciju za plaćanja u roku od 50 dana od dana zaprimanja Pisma odobrenja za Dosje Ugovora.

(28) Ako Korisnik ne dostavi Ugovor potpisan od obiju ugovornih strana u navedenom roku, Agencija za plaćanja će dopisom od Korisnika zahtijevati obrazloženje o razlozima nedostavljanja. Korisnik je u obvezi dostaviti Ugovor potpisan od obiju ugovornih strana u roku od 7 dana od dana zaprimanja zahtjeva za obrazloženje ili u istom periodu dostaviti obrazloženje o razlozima nedostavljanja.

(29) Ako podnositelj ne postupi prema zaprimljenom zahtjevu, Agencija za plaćanja će raskinuti IPARD Ugovor.«

Članak 4.

Članak 25. mijenja se i glasi:

»(1) Nakon donošenja Odluke o dodjeli sredstava, Agencija za plaćanja i Podnositelj sklapaju IPARD Ugovor, kojim se uređuju međusobna prava i obveze.

(2) U roku od sedam (7) dana od dana zaprimanja IPARD Ugovora, podnositelj je u obvezi dostaviti Agenciji za plaćanja jedan primjerak IPARD Ugovora, potpisan i ovjeren pečatom od strane Korisnika.

(3) IPARD Ugovor stupa na snagu danom potpisivanja i ovjere pečatom od strane Korisnika.

(4) Aktivnosti vezane uz ulaganja predviđena projektom ne smiju započeti prije stupanja na snagu IPARD Ugovora, osim općih troškova iz čl. 17. stavka c ovoga Pravilnika

(5) Ako su aktivnosti iz stavka 4. ovoga članka započete prije stupanja na snagu IPARD Ugovora, takve aktivnosti ne mogu biti predmet sufinanciranja IPARD sredstvima.

(6) Pripremni radovi moraju biti obavljeni prije prijavljivanja na natječaj, te se ne smatraju dozvoljenim izdacima i ne sufinanciraju se sredstvima IPARD programa, osim u slučajevima kada se radi o općim troškovima iz članka 17. stavka c. ovoga Pravilnika.

(7) IPARD Ugovorom uređuje se:

a) iznos odobrene potpore;

b) obveza čuvanja dokumentacije koja se odnosi na projekt tijekom sedam (7) godina od datuma konačne isplate potpore navedenog u Potvrdi o završenom ulaganju;

c) zabrana promjene prirode vlasništva nad predmetom ulaganja ili premještanja sufinancirane proizvodne aktivnosti od dana sklapanja IPARD Ugovora te najmanje sedam (7) godina od datuma konačne isplate potpore navedenog u Potvrdi o završenom ulaganju

d) zabrana promjene namjene i vrste ulaganja za koju mu se odobravaju sredstva od dana sklapanja IPARD Ugovora te najmanje sedam (7) godina od datuma konačne isplate potpore navedenog u Potvrdi o završenom ulaganju;

e) obveza vidljivog označavanja da je ulaganje financirano iz sredstava IPARD programa;

f) obveza izvještavanja Agencije za plaćanja o provedbi projekta;

g) obveza Korisnika da dokumenti koji se odnose na plaćanje ugovorenog projekta budu datirani nakon datuma sklapanja IPARD Ugovora, osim računa za opće troškove;

h) obveza Korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obveza davanja na uvid cjelokupne dokumentacije vezane uz ulaganje zaposlenicima Agencije za plaćanja, predstavnicima tijela nadležnog za reviziju, Nacionalnog fonda/Ministarstva financija, Europske komisije, Europskog revizorskog suda i Europskog ureda za borbu protiv prijevara (OLAF);

i) zabrana radnji koje bi mogle dovesti do financiranja unutar Komponente III koje se odnose na potporu unutar Mjere 301.

j) izvještavanje Agencije za plaćanja u pisanom obliku o bilo kojoj situaciji mogućeg sukoba interesa između Korisnika s jedne strane i uspješnog ponuditelja s druge strane u periodu od sedam (7) godina od datuma krajnje isplate sredstava IPARD programa;

k) dostavljanje izvještaja Agenciji za plaćanja u svezi provođenja ulaganja svaka tri mjeseca računajući od dana sklapanja IPARD Ugovora;

l) podnošenje Zahtjeva za isplatu i ostale potrebne dokumentacije;

m) obveza Korisnika da u ugovoru kojeg sklapa s izvođačem istog obveže na vođenje i davanje na uvid građevinskog dnevnika i građevinske knjige bez obzira na vrstu ugovora;

n) obveza Korisnika da će ugovor potpisan između njega i uspješnog ponuditelja urediti prava i obveze ugovornih strana u skladu s PRAG-om;

o) obveza Korisnika da obavijesti Agenciju za plaćanja o izvođenju »skrivenih radova« (radova kod kojih se ne može provoditi kontrolu u kasnijoj fazi) najmanje 10 dana prije početka njihovog izvođenja i s točnim opisom planiranih zahvata;

(8) Ako Podnositelj ne dostavi IPARD Ugovor u roku naznačenom u stavku 2. ovoga članka, smatrat će se da je odustao od sklapanja IPARD Ugovora;

(9) Za provedbu stavka 7. točke e) ovoga članka Korisnik će ulaganje označiti sukladno Prilogu XI. ovoga Pravilnika.«

Članak 5.

Članak 26. mijenja se i glasi:

»(1) U slučaju potrebe za izmjenom IPARD Ugovora ili njegovog priloga, odobrene ponude (odobrenih ponuda) i/ili Liste izdataka za Mjeru 301, Korisnik je obvezan zatražiti odobrenje promjena putem Zahtjeva za odobrenje promjena za Mjeru 301 Prilog IX. (obrazac I-OPP-16-1) ovoga Pravilnika.

(2) Promjene u projektu će se odobriti samo ako se projekt ne može provesti bez zatražene promjene ili ako zatražena promjena ima utjecaj na poboljšanje projekta.

(3) U slučaju promjene podataka koji se odnose na Korisnika (podaci koji se nalaze u preambuli: ime, prezime, adresa, OIB, ime banke i broj žiro-računa banke na koji će biti uplaćena sredstva, ime zastupnika), Korisnik se obvezuje poslati Agenciji za plaćanja obrazac »Zahtjev za odobrenje promjena za Mjeru 301«, Aneks Ugovora (obrazac iz PRAG-a) ispunjen i potpisan od strane Korisnika i objašnjenje s popratnom dokumentacijom koja se odnosi na promjenu.

(4) Promjene iz stavka 3. moraju se izvijestiti nakon pojave događaja koji ih je uzrokovao. Agencija za plaćanja će izdati Aneks Ugovora o dodjeli sredstava (u daljnjem tekstu: Aneks IPARD Ugovora) nakon zaprimanja predmetne dokumentacije navedene u stavku 3. Ovog članka.

(5) U slučaju promjena koje se odnose na projekt (promjena imena, vrste i količine opreme, promjena države porijekla, promjene kvalitete/kvantitete radova/materijala koji se trebaju izvesti/ugraditi u slučaju izgradnje/rekonstrukcije zbog promjene troškovnika), Korisnik se obvezuje poslati Agenciji za plaćanja obrazac »Zahtjev za odobrenje promjena za Mjeru 301«, Aneks Ugovora (obrazac iz PRAG-a) ispunjen i potpisan od strane Korisnika i objašnjenje s popratnom dokumentacijom koja se odnosi na promjenu.

(6) U slučaju izgradnje/rekonstrukcije, Korisnik je dužan izvijestiti Agenciju za plaćanja o promjenama iz stavka 5. ovoga članka ne kasnije od 90 dana prije isteka roka za predaju Zahtjeva za isplatu, a u slučaju nabave opreme 60 dana prije isteka roka za predaju Zahtjeva za isplatu.

(7) U slučajevima iz stavaka 3. i 5. ovoga članka kada Agencija za plaćanja odobri zatražene promjene, Korisnik je u obvezi u roku od sedam (7) dana od dana zaprimanja Aneksa IPARD Ugovora, dostaviti Agenciji za plaćanja jedan primjerak potpisanog i ovjerenog pečatom Aneks IPARD Ugovora te je, također, u obvezi vratiti potpisan i ovjeren pečatom primjerak Aneksa Ugovora sa izvođačem (obrazac iz PRAG-a odobren i poslan od Agencije za plaćanja Korisniku) u roku od 45 (četrdeset pet) dana od dana njegova primitka.

(8) U slučajevima iz stavaka 3. i 5. ovoga članka, datum potpisivanja Aneksa Ugovora sa izvođačem (obrazac iz PRAG-a odobren i poslan od Agencije za plaćanja Korisniku) mora biti kasniji od datuma potpisivanja Aneksa IPARD Ugovora.

(9) U slučajevima iz stavaka 3. i 5. ovoga članka, Agencija za plaćanja će izdati Korisniku Obavijest kojom potvrđuje da su zatražene promjene uglavljene i u Aneksu IPARD Ugovora i u Aneksu Ugovora sa izvođačem te na dan primitka navedene Obavijesti Aneks IPARD Ugovora stupa na snagu, a promjene navedene u stavku 5. ovoga članka se mogu početi provoditi.

(10) U slučajevima iz stavaka 3. i 5. ovoga članka, ukoliko Agencija za plaćanja ne izda Korisniku Obavijest kojom potvrđuje da su zatražene promjene uglavljene i u Aneksu IPARD Ugovora i u Aneksu Ugovora sa izvođačem, Aneks IPARD Ugovoru neće stupiti na snagu, a promjene navedene u stavku 5. ovoga članka se ne mogu početi provoditi.

(11) Korisnik ima mogućnost dobivanja dva Aneksa IPARD Ugovora vezano uz razloge iz stavka 5. ovoga članka

(12) U slučaju promjene Liste izdataka za Mjeru 301 i/ili odobrene ponude (odobrenih ponuda) uslijed promjene uspješnog ponuditelja u slučaju kad uspješni ponuditelj ne vrati dva potpisana ugovora natrag Korisniku u roku od 30 dana od zaprimanja istog ili naznači u bilo kojoj fazi da nije voljan ili nije u mogućnosti potpisati Ugovor, Korisnik je obvezan dostaviti Ugovor s uspješnim ponuditeljem koji je postigao sljedeći najviši rezultat, Zahtjev za odobrenje promjena i popunjenu Listu izdataka za Mjeru 301 (izmijenjenu, potpisanu i ovjerenu od strane Korisnika) i/ili odobrene ponude (odobrenih ponuda) kako bi Aneks Ugovora o dodjeli sredstava iz IPARD programa mogao biti potpisan između Korisnika i Agencije za plaćanja.

(13) U slučaju promjena koje se tiču dinamike provedbe projekta (promjena roka za predaju Zahtjeva za isplatu), Korisnik se obvezuje poslati Agenciji za plaćanja obrazac »Zahtjev za odobrenje promjena za Mjeru 301« i objašnjenje s popratnom dokumentacijom koja se odnosi na promjenu.

(14) Promjene iz stavka 13. ovoga članka moraju se prijaviti barem 30 dana prije isteka roka za predaju Zahtjeva za isplatu i bit će odobrene Pismom odobrenja te naknadno Aneksom IPARD Ugovora. Kada korisnik primi Pismo odobrenja, može započeti s odobrenim promjenama. Korisnik po ovoj osnovi ima mogućnost dobivanja dva Aneksa IPARD Ugovora.

(15) U slučajevima iz stavaka 12. i 13. ovoga članka, Aneks IPARD Ugovora stupa na snagu potpisivanjem i ovjerom pečatom od strane Korisnika.

(16) Agencija za plaćanja zadržava pravo odbiti zahtjev Korisnika o čemu će ga obavijestiti Pismom odbijanja.

(17) Promjene koje nisu odobrene Aneksom IPARD Ugovora smatrat će se neprihvatljivim troškom i njihov iznos oduzet će se od iznosa potpore odobrenog IPARD Ugovorom.

(18) Ako se traženom izmjenom dovodi do promjene u prihvatljivosti projekta, Agencija za plaćanja promjenu neće odobriti, a ako se utvrdi da je Korisnik takvu izmjenu obavio bez odobrenja Agencije za plaćanja, IPARD Ugovor sklopljen s Korisnikom se raskida.

(19) Aneksom IPARD Ugovora, bez obzira na tip odobrene promjene, pod nikakvim uvjetima ne može se promijeniti iznos odobrenih sredstava potpore na način da bude veći od maksimalnog iznosa sredstava potpore utvrđenih u IPARD Ugovoru.

(20) Obrazac »Zahtjev za odobrenje promjena za Mjeru 301« nalazi se u Prilogu IX. (obrazac I-OPP-16-1) ovoga Pravilnika, objavljen je na web-stranici Ministarstva poljoprivrede, ribarstva i ruralnog razvoja (www.mps.hr) i na web-stranici Agencije za plaćanja (www.apprrr.hr).«

Članak 6.

Članak 35. mijenja se i glasi:

»(1) Sredstva namijenjena provedbi IPARD programa iz članka 14. ovoga Pravilnika su namjenska i bespovratna.

(2) Ako se utvrdi da je Korisnik postupao protivno odredbama ovoga Pravilnika, IPARD Ugovora, pravilima korištenja sredstava iz IPARD programa ili slučaju utvrđene nepravilnosti, a postoji financijski učinak što znači da su sredstva potpore već plaćena Korisniku, Agencija za plaćanja će od Korisnika zatražiti povrat sredstava na temelju Odluke o povratu sredstava. Ukoliko sredstva nisu isplaćena Agencija za plaćanja će raskinuti Ugovor s Korisnikom.

(3) U Odluci o povratu sredstava bit će istaknut iznos glavnice te iznos ugovorne kazne određen u visini od 3% od iznosa glavnice.

(4) Ako Korisnik ne vrati dug u roku od 15 dana od dana primitka Odluke o povratu sredstava iz stavka 3. ovoga članka, na iznos duga obračunat će se zakonom propisana zatezna kamata.

(5) Korisnik može povrat sredstava izvršiti u ratama. Obavještavanje Agencije za plaćanja o namjeri povrata sredstava u ratama Korisnik mora izvršiti u pisanom obliku u roku od 15 dana od primitka Odluke o povratu sredstava, navodeći planirani broj rata.

(6) U slučaju opisanom u stavku 5. ovog članka, Agencija za plaćanja i Korisnik u roku od 3 dana, računajući od dana primitka te obavijesti, će potpisati Izvansudsku nagodbu. Korisniku se može omogućiti vraćanje duga u najviše četiri (4) rate tijekom perioda od jedne godine. Krajnji iznos duga uvećava se za 4% ugovorne kamate. Za svaku ratu bit će jasno istaknut iznos glavnice, iznos ugovorne kamate, iznos ugovorne kazne i datum dospijeća svake pojedine rate.

(7) Ukoliko Korisnik ne uplati sredstva do datuma dospijeća istaknutog u Izvansudskoj nagodbi, zaračunat će mu se zatezna kamata od dana isteka roka plaćanja do dana potpunog povrata duga. Potpis Korisnika na Izvansudskoj nagodbi mora biti ovjeren od strane javnog bilježnika.

(8) Ako Korisnik izvrši plaćanje duga nakon proteka roka od 15 dana od dana zaprimanja Odluke o povratu sredstava, Agencija za plaćanja će od Korisnika zatražiti plaćanje zakonske zatezne kamate obračunate sukladno nacionalnom zakonodavstvu, i to za period od prvog dana nakon proteka roka za povrat sredstava pa do dana povrata sredstava. Rok za plaćanje duga je 15 dana od dana primitka obavijesti o iznosu duga koji je Korisnik dužan platiti.

(9) Ako Korisnik ne postupi u skladu s Odlukom o povratu sredstava, odnosno u skladu sa stavcima 2. – 8. ovoga članka, Agencija za plaćanja će zaštitu svojih prava zatražiti sudskim putem.

(10) U skladu sa stavkom 6. ovog članka, ukoliko korisnik ne vrati Izvansudsku nagodbu, ovjerenu od strane javnog bilježnika, smatrat će se da je odustao od mogućnosti povrata sredstava u ratama.«

Članak 7.

Članak 36. mijenja se i glasi:

(1) Agencija za plaćanja će zatražiti od Korisnika povrat sredstava i u slučaju kada je došlo do administrativne greške koja za posljedicu ima isplatu sredstava Korisniku u iznosu većem od ugovorenog ili plaćanje na pogrešan broj računa.

(2) Agencija za plaćanja će Korisnika obavijestiti Odlukom o povratu sredstava u slučaju utvrđene administrativne greške o iznosu duga i broju računa na koji je Korisnik dužan vratiti sredstva, te o roku u kojem povrat sredstava mora biti izvršen. Rok za povrat sredstava je 15 dana od dana zaprimanja Odluke o povratu sredstava u slučaju utvrđene administrativne greške.

(3) Ako Korisnik izvrši plaćanje duga nakon proteka roka od 15 dana od dana zaprimanja Odluke o povratu sredstava, Agencija za plaćanja će od Korisnika zatražiti plaćanje zakonske zatezne kamate obračunate sukladno nacionalnom zakonodavstvu, i to za razdoblje od prvog dana nakon proteka roka za povrat sredstava pa do dana povrata sredstava. Plaćanje zakonske zatezne kamate Agencija za plaćanja će zatražiti pisanim putem, navodeći iznos i broj računa na koji je Korisnik dužan uplatiti iznos duga. Rok za plaćanje duga je 15 dana od dana primitka obavijesti o iznosu duga koji je Korisnik dužan platiti.

(4) Ako Korisnik ne postupi u skladu s Odlukom o povratu sredstava u slučaju utvrđene administrativne greške, odnosno u skladu sa stavcima 1., 2. ili 3. ovoga članka, Agencija za plaćanja će zaštitu svojih prava zatražiti sudskim putem.«

Članak 8.

Prilozi I. – XIII. zamjenjuju se novim prilozima I. – XIII. koji su tiskani uz ovaj Pravilnik i čine njegov sastavni dio.

Članak 9.

Ovaj Pravilnik stupa na snagu osmog dana od objave u »Narodnim novinama«.

Klasa: 011-02/10-01/165

Urbroj: 525-12-3-0474/11-28

Zagreb, 11. svibnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

[PRILOG I. – PRILOG XIII.](dodatni/415084.pdf)

Pravilnik, NN 54/2011-1184